## L’IVCR+i organitza a Cocentaina una jornada sobre el Barroc i la figura del pintor napolità Paolo de Matteis

*** L’obertura d’estes jornades tindrà lloc divendres 13 de setembre amb una visita guiada pel monestir Mare de Déu del Miracle**

L’Institut Valencià de Conservació, Restauració i Investigació (IVCR+i), dependent de la Conselleria d’Educació, Cultura, Universitats i Ocupació, organitza juntament amb la Universitat d’Alacant i l’Ajuntament de Cocentaina, els dies 13 i 14 de setembre a Cocentaina, les jornades ‘L’art Barroc i la figura del pintor napolità Paolo de Matteis’.

L’obertura d’estes jornades tindrà lloc el divendres 13 de setembre, a les 18:00 hores, amb una visita guiada pel monestir Mare de Déu del Miracle, a càrrec de les restauradores Inma Ribelles i Rosa Román, esta última pertanyent a l’IVCR+i.

Eixe mateix dia, a les 19:00 hores, el director del Museu de Belles Arts de València, Pablo González Tornel, oferirà la conferència inaugural sobre el barroc. El punt i final del dia tindrà lloc en el pati del Palau Comtal, a les 20:00 hores, amb un concert de música barroca a càrrec d’A l’Antiga.

El dissabte 14 de setembre, a les 09:30 hores, el president della Fondazione Meeting del Mare, Gianni Citro, impartirà la conferència, sobre ‘Il tema della pittura di transizione nei dipinti cilentani di Paolo de Matteis’.

El seguirà Víctor Marco, director del Departament de Pintura Antiga i del Segle XIX de la casa de subhastes Ansorena, amb la seua xarrada ‘Cocentaina y la pintura valenciana del Barroco’.

A continuació, la tècnica en estudis històrics i arqueològics de l’Institut Andalús del Patrimoni Històric Valle Pérez Cano parlarà sobre ‘Los lienzos de la iglesia de San Jorge. Hospital de la caridad. Sevilla’.

L’última conferència del matí serà ‘Caravaggio y el origen del Barroco pictórico’ a càrrec del professor titular de la Universitat Complutense de Madrid en el Departament d’Història de l’Art Matteo Mancini.

La sessió de la vesprada inclou la xarrada ‘Luca Giordano, maestro de Paolo de Matteis y renovador de la pintura en la corte de la monarquía hispánica’’, a càrrec del doctor en Història de l’Art per la Universitat de València i catedràtic d’Història de l’Art a la Universitat Jaume I Víctor Mínguez.

Després de les conferències tindrà lloc un debat-col·loqui, amb la participació de totes les persones conferenciants i assistents a les jornades. El colofó final consistirà en una visita guiada a la resta del patrimoni barroc que allotja Cocentaina, a càrrec de la tècnica en Patrimoni Cultural i Museus de l’Ajuntament de Cocentaina Elisa Domenech.

Fecha: 12/09/2024